Skeerey Maghal

Ta Skyll Maghal ny Skeerey Maghal (Baarle: Maughold) ny valley beg as ny skeerey ayns shiar hwoaie Vannin. Ta ennym ard-noo yn ellan - Maghal - currit urree. Ta'n skeerey hene 34.5 km² er eaghtyr as rere coontey-pobble 'sy vlein 2006 va 950 cummaltee ayn. Myrane lesh y valley beg as ennym y skeerey er, ta'n skeerey goaill stiagh ny baljyn beggey Cornah as Glion Moaney. Ta Raad-yiarn Lectragh Vannin goll trooid y skeerey er e vollagh veih Doolish gys Rhumsaa, as t'eh jannoo stadyn ayns ram buill 'sy skeerey, lheid as Stashoon traenagh Chornah as Stadd y Gharey. Ta'n skeerey hene sheeyney veih Rhumsaa dys Clagh Ouyr, as veih mullagh sker y clieau hiar gys y vooir. T'ee ny slyst sleitagh, as ta'n chooid smoo j'ee ny thalloo sleitagh neuvoallit nagh vel traauoil. T'ad Baarool Twoaie (561 m), Clagh Ouyr (551 m), Slieau Lhean (459 m), Slieau Ouyr (452 m) as Slieau Ruy (396 m) ny buill s'yrjey 'sy skeerey. Ny h-ard-vuill s'inshley, t'ad goaill stiagh Glion Valley Euar (altan keylljagh beg er liargagh twoaie Vaarool), Glion Chornah (glion anerit eddyr Pairk Llewellyn as Baarool, as oirr ard Slieau Lhean as Slieau Ouyr), as Glion y Dhoon (glionteen veg keylljagh ec bun Slieau Ruy). Ta'n thalloo liargee dy geyre veih ny sleityn gys y choose. Ta'n coose ard as creggagh as brisht liorish gulladyn. Ta ram glish ghiarey stroo veih ny sleityn gys y vooir trooid clashyn diuney 'sy choose, agh she'n glass Awin Chornah y glass smoo ny mast'oc. Ta'n balley beg hene ta enmyssit Maghal ny hoie faggys da Kione Maghal (114 m), raad haink y noo er çheer rere ny shenn-skeealyn. Ta'n kione shoh ny voayl smoo shiar er yn ellan as t'eh ny voayl s'faggys da Sostyn, 50 kilometeryn veih St Bees Head ayns Cumbria. Ta keeill veg ry-akin 'sy valley beg as ta'n cheeill shen nane jeh ny kialteenyn shinney er yn ellan. T'ee ny thie cadjin jeh'n torçh Manninagh, as ta ram taaishnyssyn ayn, goaill stiagh croshyn Celtiagh as Loghlynagh lesh roonyn er fir jeu. Ta ny croshyn shen tashtit ayns Thie Croshyn Skylley Maghal ayns thalloo ny killey. Ayns ruillick ny killey ta tree kialteenyn jeh'n çhenn-horçh ry-akin. 'Sy ruillick ta lhiaghtyn cooinaghtyn ry-akin myrgeddin as enmyn ny cummaltee skeerey ren cohoyrtyssyn scanshoil da seihll yn ellan, lheid as Edward Christian (y chied Chiannoort Manninagh), P.M.C. Kermode (y chied veoir jeh Thie-Tashtee Vannin), as y Reejerey Charles Kerruish (kied eaghtyrane Tinvaal). Faggys da corneil hiar hwoaie y ruillick ta Çhibbyr Noo Maghal ry-akin. Chur lught yn ellan arrym mooar da'n çhibbyr ayns ny shenn-traaghyn agh cha nel y çhibbyr nish agh ny voayl naggyr. Reiltys Ta Skyll Maghal stiurit as reirit ec Barrantee Skyll Maghal. T'ad çheet ry-cheilley ec cruinnaghtyn ayns Halley Keeill y Dowin. She Hazel Lace Captan ny Skeerey, as Caairliagh ny Barrantee. Rolley Captanyn Skyll Maghal Ta'n rolley shoh goaill stiagh dagh Captan veih'n vlein 1627: 1627 - Robert Christian 1644 - John Christian 1776 - John Christian 1811 - William Callow 1823 - John Christian 1823 - William Christian 1843 - Thomas Fargher Beg 1849 - Evan Christian 1872 - Arr. William Bell Christian 1886 - William Holker Haslam 1894 - Thomas Allan 1918 - Robert Kerruish 1919 - John Robert Kerruish 1924 - James Alfred Moore 1948 - John Cannell Brew 1960 - Y Reejerey Henry Charles Kerruish 2004 - Doreen Hazel Lace 2018 - Clare Christian Buill anaasagh Raad ny Foillan Cashtal yn Ard Glion y Dowin Glion Valley Glass Skyal Imraaghyn Kianglaghyn mooie Barrantee Skylley Maghal (Baarle) Fysseree mychione Skyll Maghal veih ePedia er isleofman.com (Baarle)